Briti Filmi- ja Telekunsti Akadeemia auhinnad

Briti Filmi- ja Telekunsti Akadeemia auhinnad (ka Briti Akadeemia auhinnad; ingl British Academy of Film and Television Arts Awards; BAFTA auhinnad) on Suurbritannia filmi-, tele- ja muude meelelahutusvaldkondade auhinnad, millega Briti Akadeemia vastavate valdkondade esindajaid igal aastal tunnustab.

Tele- ja filmiauhinnad

Briti Akadeemia filmiauhind 

Auhinda antakse välja 1948. aastast. Kuni 2001. aastani toimus auhinnatseremoonia aprillis või märtsis. Eesmärgiga üritus enne Oscari-tseremooniat pidada, selguvad auhinnasaajad alates 2002. aastast veebruaris. Enamjaolt saavad auhinnale kandideerida kõigi riikide esindajad, erandiks on näiteks Briti parima filmi kategooria.

1948. aastal jagati auhinda 3 kategoorias ning 2006. aastast 24 kategoorias.

 Parim film
 Parim Briti film
 Parim lavastaja
 Parim originaalkäsikiri
 Parim mugandatud käsikiri
 Parim võõrkeelne film
 Parim joonisfilm
 Parim meesnäitleja
 Parim meeskõrvalosatäitja
 Parim naisnäitleja
 Parim naiskõrvalosatäitja
 Parim muusika

 Parim operaatoritöö
 Parim montaaž
 Parim kunstnikutöö
 Parimad kostüümid
 Parim heli
 Parimad eriefektid
 Parim jumestus
 Parim lühijoonisfilm
 Parim lühifilm
 Carl Foremani auhind
 Tõusev Täht
 Parim Briti filminduse edendaja

Briti Akadeemia teleauhind 
Teleauhinda annab akadeemia välja aprillis või mais alates 1954. aastast. Auhinnale saavad kandideerida ainult Suurbritannia telesarjad ja -saated.

1954. aastal jagati auhinda 6 kategoorias, 2007. aasta seisuga jagatakse auhinda 20 kategoorias.

 Parim meesnäitleja
 Parim naisnäitleja
 Parim meelelahutus etteaste
 Parim teledraamafilm
 Parim draamasari (seotud tegevustikuga jaod)
 Parim draamasari (sidumata tegevustikuga jaod)
 Parim väljamaine telesaade
 Parim tõsielusari
 Parim tõsieluline telesaade

 Parim dokumentaalsaade
 Parim teemasaade
 Parim päevakajaline saade
 Parim uudistesaade
 Parim spordisaade
 Parim interaktiivne saade
 Parim meelelahutus saade
 Parim naljasaade
 Parim situatsioonikomöödia

2000. aastast antakse teleauhinnast eraldi välja teletööauhinda (Television Craft Awards). Auhinda antakse näiteks kostüümidisaini, operaatoritöö, eriefektide ja montaaži eest, kokku 19 kategoorias.

Muud auhinnad 
 Briti Akadeemia lasteauhinnaga tunnustab Briti Akadeemia iga aasta novembris lastele mõeldud filmide, telesaadete, videomängude ja võrgulehtede loojaid. Auhinda antakse välja alates 1969. aastast. Kui esimesel aastal anti auhinda välja 2 kategoorias, siis 2007. aastal 19 kategoorias. Kategooriad hõlmavad näiteks parima 4–11-aastasi hariva toote, parima Briti lastekanali ja parima joonisfilmi auhinda.
 Briti Akadeemia videomängu auhinnaga tunnustab Briti Akadeemia alates 1998. aastast paremaid video- ja arvutimängude loojaid. Auhinnakategooriad hõlmavad näiteks parima strateegimängu, parima mitmikmängu ja parima tehnilise lahenduse auhinda.
 Cymru Briti Akadeemia auhinnaga tunnustatakse 1991. aastast Walesi filme ja teletoodangut.
 Šoti Briti Akadeemia auhinnaga tunnustatakse 1997. aastast Šoti filme ja teletoodangut.
 Britannia auhinda annab igal sügisel alates 1989. aastast välja Briti Akadeemia Los Angelese haru. Auhinnaga tunnustatakse Ameerika Ühendriikide silmapaistvaid filmikunstiga seotud inimesi. Esialgu sai auhinna igal aastal üks inimene. 1999. aastast on auhinda välja antud 2–5 kategoorias. Teiste hulgas on Britannia auhinnaga pärjatud näiteks Martin Scorsese (1993), Anthony Hopkins (1995), Tom Hanks (2004) ja Clint Eastwood (2006).

Välislingid 

 Briti Akadeemia auhind
 Šoti Briti Akadeemia auhind
 Cymru Briti Akadeemia auhind
 Britannia auhind 
 ""Rentslimiljonär" võitis seitse BAFTA auhinda!". Forum Cinemas, 9. veebruar 2009.

Filmiauhinnad
Teleauhinnad